**IEPIRKUMA LĪGUMS**

**Par saimniecības preču piegādi**

ID Nr. LTV/2017-63

Rīgā, 2018. gada 17. janvārī

**VSIA “Latvijas Televīzija”** tās vārdā valdes loceklis, p.p Ivars Priede, kurš rīkojas uz prokūras pamata, turpmāk – Pasūtītājs, no vienas puses un

**SIA “Viss visapkārt tīrs”** tās vārdā izpilddirektore Aiga Ozoliņa, kura rīkojas uz prokūras pamata, turpmāk – Izpildītājs, no otras puses, turpmāk atsevišķi – Puse, kopā sauktas – Puses, noslēdz šāda satura iepirkuma līgumu, turpmāk – Līgums.

1. **Vispārīgie noteikumi**
	1. Izpildītājs ir piedalījies Pasūtītāja Publisko iepirkumu likuma 9. panta kārtībā rīkotajā iepirkumā “Par saimniecības preču piegādi”. Identifikācijas ID Nr. LTV/2017-63.
	2. Saskaņā ar Pasūtītāja iepirkuma komisijas 2018. gada 4. janvāra lēmumu Nr. 2/1-20 Izpildītājs ir ieguvis tiesības realizēt savu iepirkumam iesniegto piedāvājumu.
2. **Līguma priekšmets**
	1. Pasūtītājs uzdod un Izpildītājs apņemas nodrošināt saimniecības preču un sanitāro telpu materiālu (turpmāk kopā – Preces) regulāras piegādes, saskaņā ar Līguma un tā pielikumā noteiktajām prasībām, noteiktajos termiņos un kārtībā.
	2. Pasūtītājs norēķinās par Izpildītāja veiktajām Preču piegādēm, veicot norēķinu Līgumā noteiktajā kārtībā un termiņā.
3. **Līguma summa un norēķina kārtība**
	1. Kopējā Līguma summa ir **28 000,00 EUR** (divdesmit astoņi tūkstoši *euro* un 0 centi) bez pievienotās vērtības nodokļa (PVN). PVN tiek maksāts papildus, saskaņā ar Latvijas Republikas normatīvo aktu prasībām un spēkā esošo likmi.
	2. Līguma pielikumā noteiktajās Preču cenās ir iekļautas visas Preču (saimniecības preču un sanitāro telpu materiālu) izmaksas, visas iepakojuma, piegādes (transporta) izmaksas, visas personāla izmaksas, visi nodokļi un nodevas, izņemot PVN, un visas citas izmaksas, kas nepieciešamas Līguma savlaicīgai un pilnvērtīgai izpildei.
	3. Pasūtītājs samaksu par veiktajām Preču piegādēm veic 15 (piecpadsmit) darba dienu laikā pēc attiecīgo piegāžu preču pavadzīmju abpusējas parakstīšanas un rēķinu saņemšanas no Izpildītāja, kas tiek nosūtīti uz Pasūtītāja e-pastu: rekini@ltv.lv.
	4. Pasūtītājs maksājumu veic *euro* (EUR) bezskaidras naudas norēķinu veidā uz Izpildītāja rēķinos norādītajiem norēķinu kontiem bankā.
	5. Līgumā paredzētie maksājumi skaitās veikti no dienas, kad attiecīgais naudas pārvedums ir veikts no Pasūtītāja bankas konta, saskaņā ar Pasūtītāja bankas izsniegtu izziņu vai konta izrakstu.
4. **Pušu saistības un atbildība**
	1. Izpildītājs veic Preču piegādes Līguma pielikumā noteiktajā termiņā un kārtībā. Saņemot Preču piegādes pieprasījumus, Izpildītāja pilnvarotā persona nekavējoties apstiprina attiecīgā pieprasījuma saņemšanu, nosūtot atbildes paziņojumu uz attiecīgās Pasūtītāja pilnvarotās personas e-pasta adresi.
	2. Izpildītājs nodrošina savlaicīgas un kvalitatīvas Preču piegādes, saskaņā ar Līguma un tā pielikuma noteikumiem.
	3. Pasūtītājs apņemas veikt visus maksājumus saskaņā ar Izpildītāja izrakstītajiem rēķiniem par kvalitatīvām, pilnā apjomā un termiņā veiktajām Preču piegādēm.
	4. Par Preču piegādes dienu tiek uzskatīta diena, kad Izpildītājs ir piegādājis Preci Pasūtītājam attiecīgajā pasūtījumā norādītajā apjomā, kvalitātē un atbilstoši Līgumā noteiktajām prasībām un Pušu pilnvarotie pārstāvji ir parakstījuši attiecīgu preču-pavadzīmi rēķinu, kurā norādīts piegādātā sortiments, apjoms un cenas.
	5. Pasūtītājam ir tiesības 3 (trīs) darba dienu laikā pēc Preces saņemšanas veikt piegādāto Preču atbilstības Līguma prasībām pārbaudi, pirms parakstīt Preču piegādes preču-pavadzīmi rēķinu.
	6. Ja Izpildītājs Līgumā pielikumā noteiktajos termiņos nav veicis Preču piegādi, veicis nekvalitatīvi vai neatbilstoši Līguma pielikumā noteiktajām prasībām, tiek sastādīts akts, kurā Pasūtītājs norāda termiņa nokavējumu un/vai atklātos trūkumus un nosūta Līgumā noteiktajai Izpildītāja pilnvarotajai personai uz e-pastu. Izpildītājam uz sava rēķina atklātie defekti un/vai trūkumi jānovērš, nodrošinot Preču apmaiņu un/vai trūkstošo Preču piegādi. Izpildītāja piegādes kavējumā iekļaujas viss laiks, kas pārsniedz attiecīgo Līguma pielikumā noteikto termiņu.
	7. Izpildītājs garantē un nodrošina, ka piegādātā Prece būs kvalitatīvi, atbilstoši Līguma nosacījumiem, kā arī pieņemtajiem standartiem un obligātajām prasībām nekaitīguma un drošības jomā.
	8. Ja Pasūtītājs nepamatoti neievēro Līgumā noteiktos samaksas termiņus, tad Pasūtītājs maksā Izpildītājam nokavējuma procentus no nesamaksātās Līguma summas, aprēķinot nokavējuma procentus pēc likumiskās gada procentu likmes apmēra, kas noteikta saskaņā ar Civillikuma 1765. panta otro daļu, proporcionāli kavējuma dienu skaitam.
	9. Ja Izpildītājs nav veicis Preču piegādi Līguma pielikumā noteiktajā termiņā Pasūtītājam ir tiesības pieprasīt no Izpildītāja līgumsodu 50,00 EUR (piecdesmit *euro*) apmērā par katru piegādes termiņa kavējuma kalendāro dienu, bet ne vairāk kā 10% no Līguma kopējās summas, un veikt atbilstošu Līguma maksājuma samazinājumu, vai arī Izpildītājam ir jāsamaksā līgumsods 10 (desmit) darba dienu laikā pēc attiecīgā Pasūtītāja rēķina nosūtīšanas.
	10. Pusēm saskaņā ar Latvijas Republikas Civillikumu ir pienākums atlīdzināt otrai Pusei nodarītos zaudējumus, ja tādi ir radušies Puses prettiesiskas (neatļautas) rīcības rezultātā un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko (neatļauto) rīcību un nodarītajiem zaudējumiem. Puses nav atbildīgas par nejaušu zaudējumu atlīdzināšanu.
	11. Līgumsodu vai nokavējumu procentu samaksa neatbrīvo Puses no pārējo iepirkumu līguma saistību izpildes un zaudējumu atlīdzināšanas pienākuma.
	12. Izpildītājs uzņemas atbildību par zaudējumiem, kuri nodarīti Pasūtītājam un trešajām personām sakarā ar Līguma noteikumu pārkāpumu, ja Izpildītājs tajos ir vainojams.
5. **Informācijas neizpaužamība**
	1. Puses nedrīkst izpaust informāciju par otru Pusi, trešajām personām un Līgumu, izņemot publiski pieejamu informāciju, bez otras Puses rakstiskas atļaujas, izņemot normatīvajos aktos (Publisko iepirkumu likums, Informācijas atklātības likums) noteiktajos gadījumos.
	2. Līguma noteiktais informācijas neizpaužamības pienākums ir spēkā neierobežotu laiku un paliek spēkā arī tad, ja Puse vienpusēji atkāpjas no Līguma vai ja Līgums izbeidzas citādi.
6. **Nepārvarama vara**
	1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas, kuru nebija iespējams ne paredzēt, ne novērst, iestāšanās rezultātā. Šāda nepārvaramā vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība). Lai attiecīgā Puse varētu atsaukties uz nepārvaramās varas radītajiem Līguma izpildes šķēršļiem tai vispirms ir jāizdara viss iespējamais, lai tos novērstu.
	2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās, ziņojumam pievienojot kompetentas iestādes izsniegtu izziņu, kura satur minēto apstākļu apstiprinājumu un raksturojumu.
	3. Ja minēto apstākļu dēļ Līgums nedarbojas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies Līguma izbeigšanas rezultātā.
	4. Par nepārvaramu varu netiek uzskatīti Preču ražošanas defekti vai piegādes traucējumi, vai citi ar līguma priekšmetu saistīti iemesli (ja vien minētās problēmas tieši neizriet no nepārvaramās varas), darba strīdi vai streiki.
7. **Līguma spēkā stāšanās kārtība, grozīšana un izbeigšana**
	1. Līgums stājas spēkā ar tā abpusējās parakstīšanas dienu un ir spēkā līdz Pušu saistību pilnīgai izpildei.
	2. Pasūtītājs ir tiesīgs veikt Preču pasūtījumus 24 (divdesmit četru) mēnešu laikā pēc Līguma parakstīšanas dienas vai līdz brīdim, kamēr tiks iztērēta Līguma 3.1. punktā noteiktā Līguma kopējā summa, atkarībā no tā, kurš no minētajiem nosacījumiem iestāsies pirmais.
	3. Pasūtītājam ir tiesības vienpusēji atkāpties no Līguma pirms Līguma 7.2. punktā noteiktā termiņa, rakstiski paziņojot par to Izpildītājam, šādos gadījumos un neatlīdzinot nekādus zaudējumus Izpildītājam:
		1. ja Izpildītājs kavē Līguma pielikumā noteikto Preču piegādes termiņu vairāk nekā 10 (desmit) darba dienas;
		2. ja Izpildītāja piegādātā Prece neatbilst Līgumā noteikumiem un Pasūtītājs vismaz 3 (trīs) reizes nosūtījis Izpildītājam Līguma 4.6. punktā minēto pretenziju (neatkarīgi no tā, vai pretenzija attiecas uz vienu un to pašu Preci, vai arī uz dažādām Precēm);
		3. ja tiesā ierosināts Izpildītāja tiesiskās aizsardzības vai maksātnespējas process.
	4. Ja Pasūtītājs vienpusēji atkāpjas no Līguma saskaņā ar Līguma 7.3.1. vai 7.3.2.punktu, Izpildītājs 10 (desmit) darba dienu laikā pēc Pasūtītāja paziņojuma par vienpusēju atkāpšanos no Līguma saņemšanas samaksā Pasūtītājam līgumsodu 10% (desmit procenti) apmērā no kopējās Līguma summas.
	5. Noslēgtais Līgums uzliek pienākumu Pusēm pildīt apsolīto. Vēlāk radušās grūtības sakarā ar Līguma izpildi, nedod nevienai no Pusēm tiesības atkāpties no Līguma, pat atmaksājot zaudējumus otrai Pusei. Izņēmums no šī noteikuma ir nepārvaramas varas apstākļu radītas neparedzētas grūtības un Līgumā minētie gadījumi.
8. **Nobeiguma noteikumi**
	1. Līguma parakstītāji garantē, ka tiem ir visas tiesības (pilnvaras) savu pārstāvamo vārdā slēgt Līgumu, ar to iegūstot savu pārstāvamo vārdā līgumā minētās tiesības un pienākumus. Ja Līguma parakstītājs tā noslēgšanas brīdī nav bijis pilnvarots pārstāvēt Pusi, par kuras pārstāvi viņš uzdodas, tad viņš uzņemas pats kā fiziska persona visas saistības no parakstītā Līguma un atbild par to izpildi ar visu savu mantu.
	2. Jebkādas domstarpības, strīdi vai pretenzijas, kas rodas Līguma dēļ vai sakarā ar tā pārkāpumiem, neizpildi vai spēkā neesamību, tiek risinātas pārrunu ceļā. Gadījumā, ja Puses nevar panākt vienošanos, tad attiecīgais strīds tiek nodots izskatīšanai Latvijas Republikas tiesā atbilstoši Latvijas Republikas Civilprocesa likumā noteiktajai lietu piekritībai.
	3. Izmaiņas Līgumā vai papildinājumi stājas spēkā un kļūst par neatņemamu un būtisku sastāvdaļu tikai tad, ja par to ir panākta rakstiska vienošanās.
	4. Izpildītājs drīkst veikt apakšuzņēmēju nomaiņu/piesaistīšanu Līguma izpildē atbilstoši Publisko iepirkumu likuma 62. panta nosacījumiem.
	5. Puses vienojas, ka ar Līguma izpildi saistītos jautājumus risinās šādas Pušu pilnvarotās personas:
		1. Pasūtītājs piešķir tiesības pārstāvēt Pasūtītāju jautājumos, kas saistīti ar Līguma izpildi un tiesībām parakstīt preču-pavadzīmes rēķinus, pieteikt Preču pasūtījumus un pretenzijas Līguma ietvaros: Kasparu Bičevski (tālr. 67200730; mob. 29626410; e-pasts: kaspars.bicevskis@ltv.lv) vai Mariju Vanagu (tālr. 67200729; mob. 29378098; e-pasts: marija.vanaga@ltv.lv);
		2. Izpildītājs piešķir tiesības pārstāvēt šo Līgumu, t.sk. saņemt Preču pasūtījumus un pretenzijas Līguma ietvaros: Ivaru Āboltiņu (tālr.67566306; mob.29570998; e-pasts: ivars@vvt.lv).
	6. Puses nevar nodot Līguma saistību izpildi trešajai personai bez otras Puses iepriekšējas rakstiskas piekrišanas.
	7. Puses uzrāda otrai Pusei visus dokumentus, kas attiecas uz Līguma izpildi, 3 (trīs) darba dienu laikā pēc otras Puses pieprasījuma.
	8. Pusēm savlaicīgi, bet ne vēlāk kā 5 (piecu) darba dienu laikā, jāpaziņo otrai Pusei par savu saimniecisko rekvizītu un/vai adreses izmaiņām, vai Līguma 8.5. punktā noteikto Pušu pilnvaroto personu nomaiņu, Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi.
	9. Pušu reorganizācija nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu tiesību pārņēmējam.
	10. Līgums un tā pielikums, kas ir Līguma neatņemama sastāvdaļa, ir sastādīti divos eksemplāros latviešu valodā, katrs kopā ar pielikumu uz 7 (septiņām) lapām, un izsniegts pa vienam eksemplāram katrai Pusei.
9. **Pušu rekvizīti un paraksti**

|  |  |
| --- | --- |
| Pasūtītājs**VSIA “Latvijas Televīzija”**Zaķusalas krastmalā 33, Rīgā, LV-1050Vienotais reģistrācijas Nr. 40003080597Norēķinu konts: LV54HABA0001408045529AS “Swedbank”bankas kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Ivars PriedeValdes loceklis, p.p | Izpildītājs:**SIA “Viss visapkārt tīrs”**Ganību dambis 7a, Rīga, LV-1045Vienotais reģistrācijas Nr. 40003421031Norēķinu konts: LV85UNLA0002021469478AS “SEB banka”bankas kods: UNLALV2X\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Aiga OzoliņaIzpilddirektore |